Kevin nie vanjaar op klei te sien | Netwerk24
Deur Johann de Jager 23 April 2019 17:51
Anderson (32) gaan weens sy knaende elmboogbesering vanjaar nie in ’n enkele wedstryd op klei in aksie wees nie.
Hy het die aankondiging Dinsdag op ’n Twitter-plasing bekend gemaak. Hy sê daarin die besluit is ter wille van sy loopbaan geneem, terwyl dit hom intussen kans sal gee om oorgehaal te wees wanneer die aksie voor Wimbledon na die grasbane verskuif.
“Ek het dit met my dokters en span bespreek en ons het gedink die beste besluit sal wees om te rus en die elmboog nog ’n paar weke te gee om te herstel,” sê Anderson wat van plan was om sy kleibaanseisoen in Portugal met die Estoril Ope te begin.
Hy het in die Australiese Ope aan die begin van die jaar reeds las van die elmboog gehad.
“Ek sal elke dag aanhou hard werk om weer gesond te wees, betyds vir die gras. Ek is baie teleurgesteld dat ek Estoril, Madrid, Rome en Roland Garros – almal ongelooflike toernooie wat goed vir my was en waarna ek graag wou terugkeer – nou gaan misloop. Maar ek weet dit is die regte besluit op die lange duur vir my loopbaan.”
Die Franse Ope op Roland Garros, die tweede Grand Slam-toernooi van die jaar, is van 26 Mei tot 9 Junie en die hoogtepunt van die kleibaanseisoen. Anderson het verlede jaar daar vir die vierde keer in sy loopbaan die vierde ronde gehaal.
Die Argentyn Diego Schwartzman het nadat Anderson die eerste twee stelle gewen het, herstel om die Suid-Afrikaner in vyf stelle met 1-6, 2-6, 7-5, 7-6(0), 6-2 uit te skakel.
Meer oor: Kevin Anderson | Beseer